sagorsarker/bangla-wikipedia huggingface dataset:
হোসনে আরা (কবি)

হোসনে আরা (১৯১৬- ৩০ মার্চ ১৯৯৯) বাংলাদেশের একজন জনপ্রিয় সাহিত্যিক যিনি ছড়াকার হিসেবে অধিক জনপ্রিয়। তার লিখিত "সফদর ডাক্তার" কবিতাটি চল্লিশের দশকে ব্যাপক জনপ্রিয়তা অর্জন করে এবং বর্তমানেও জনপ্রিয়। একসময়ে কবিতাটি বাংলাদেশে পাঠ্য হিসেবে বাংলা বইয়ে পঠিত হতো।
কবি হোসনে আরা ১৯১৬ সালে পশ্চিম বঙ্গের চব্বিশ পরগণা জেলার পিয়ারা গ্রামে জন্মগ্রহণ করেন। হোসনে আরার বাবা মুন্সি এবাদুল্লাহ ছিলেন সে সময়কার নামকরা পুথি লেখক। গ্রামে মেয়েদের লেখাপড়ার সুযোগ-সুবিধা না থাকায় হোসনে আরাকে মাত্র সাত বছর বয়সে ঢাকায় চাচা ডক্টর মুহাম্মদ শহীদুল্লাহর বাসায় পাঠানো হয়। চাচার বাসায় পড়ালেখার ব্যবস্থা হয়, তবে পর্দার আড়ালে। পর্দার একপাশে মৌলভি সাহেব আর অন্য পাশে হোসনে আরা এবং তার চাচাত বোনেরা। তখন এভাবেই চলত মেয়েদের লেখাপড়া। এক বছর পরে খবর এলো বাবা অসুস্থ। হোসনে আরাকে ফিরে যেতে হলো গ্রামে। শেষ হয় প্রথাগত শিক্ষার, কিন্তু নিজের চেষ্টা তিনি অব্যাহত।
স্বশিক্ষায় শিক্ষিত হোসনে আরাকে মাত্র চৌদ্দ বছর বয়সে বিয়ে দিয়ে দেওয়া হয় প্রখ্যাত সাহিত্যিক সাংবাদিক মোহাম্মদ মোদাব্বেরের সাথে। পরবর্তীতে বাংলা একাডেমী পুরস্কার ও একুশে পদক পাওয়া এই সাংবাদিক ছিলেন উদার মনের মানুষ। তিনি নিজেও সাহিত্যচর্চা করতেন এবং দৈনিক মিল্লাত পত্রিকার প্রধান সম্পাদকও ছিলেন। হোসনে আরার বিপুল আগ্রহ দেখে স্বামী তাকে পড়াশোনার ব্যাপারে সাহায্য করতেন। হোসনে আরা স্বামীর অনুপ্রেরণায় লিখতে শুরু করলেন।
দৈনিক আজাদের ‘মুকুলের মহফিলে’ হোসনে আরার প্রথম ছড়া প্রকাশিত হয়। এরপর তিনি বিভিন্ন পত্রিকায় ‘হাসি’ ছদ্মনামে নামে প্রচুর ছড়া লেখেন। ১৯৪৯ সালে তার প্রথম ছড়ার বই ‘ফুলঝুরি’ প্রকাশ হয়। কলকাতার ব্যানসন কোম্পানি বইটি প্রকাশ করেছিলেন। বইটি শিশু-কিশোরদের মধ্যে ব্যাপক জনপ্রিয়তা পায়। শিশুদের জন্য তার অন্য বই হলো খেয়াল খুশি, হল্লা, টুংটাং, হট্টোগোল। এ ছাড়া তিনি ‘মিছিল’ নামে একটি কাব্যগ্রন্থ ও ‘আমার কারাবরণ’ নামে রয়েছে একটি স্মৃতিচারণমূলক গ্রন্থ লিখেছেন।
১৯৩২ সালে মাত্র ষোল বছর বয়সে হোসনে আরা ব্রিটিশবিরোধী আন্দোলনে অংশ নিয়েছিলেন। গান্ধিজী ব্রিটিশদের বাংলার মাটি তথা ভারতবর্ষের মাটি থেকে দূরে সরাতে আন্দোলন করছেন। এর ফলশ্রুতিতে ব্রিটিশরা ১৪৪ ধারা জারি করে। হোসনে আরা তখন অসীম সাহসিকতার পরিচয় দিয়ে সব বাঁধা পেরিয়ে মিছিল থেকে ছত্রভংগ হয়ে একাই পতাকা হাতে চলে এলেন কলকাতার গড়ের মাঠের মনুমেন্টের সামনে। ১৪৪ ধারা ভংগ করার অপরাধে তাকে পুলিশ ধরে নিয়ে যায়। ছয়মাসের জেল দেওয়া হয় তাকে। তিনিই প্রথম বাঙালি নারী যিনি আন্দোলন করে জেল খেটেছিলেন।
৫২'র ভাষা আন্দোলনে, বাংলাদেশের মহান মুক্তিযুদ্ধে নিজের অবস্থান থেকে অবদান রাখেন তিনি। একাত্তরে তিনি নিজের হাতে কাপড় বুনে দিতেন মুক্তিযোদ্ধাদের জন্য, রেডক্রসের মাধ্যমে তা পৌঁছে দেয়া হত। অভিনবভাবে তিনি সাহায্য করার চেষ্টা করেছেন যোদ্ধাদের। স্বামী মোদাব্বেরের সংগে মিলে এক বুদ্ধি বের করলেন। কয়েকটা পেনসিল দুই টুকরো করে এক টুকরো রেখে দিতেন নিজের কাছে, অন্য টুকরো থাকত মুক্তিযোদ্ধাদের কাছে। বিপদে পড়লে মুক্তিযোদ্ধারা যদি এই পেন্সিলের টুকরো দেখাতে পারতেন, হোসনে আরা যথাসাধ্য সহযোগিতা করার চেষ্টা করতেন।
হোসনে আরা চার পুত্র ও এক কন্যা নিয়ে ঢাকার মোহাম্মদপুরে বাস করতেন। ৩০ মার্চ ১৯৯৯ সালে তিনি মৃত্যুবরণ করেন।
ছড়াকার হোসনে আরা শিশুসাহিত্যে বিশেষ অবদানের জন্য ১৯৬১ সালে বাংলা একাডেমি ও ১৯৯২ সালে পান শিশু একাডেমি পুরস্কার।
হুয়ান রামোন হিমেনেস

হুয়ান রামোন হিমেনেস (২৩শে ডিসেম্বর, ১৮৮১ - ২৯শে মে, ১৯৫৮) একজন স্পেনীয় কবি ও লেখক যিনি ১৯৫৬ সালে সাহিত্যে নোবেল পুরস্কার লাভ করেন। "স্পেনীয় ভাষায় আনন্দোচ্ছ্বলতা ও শৈল্পিক বিশুদ্ধতার দৃষ্টান্ত স্থাপনকারী গীতিধর্মী কাব্যরচনার" জন্য তাঁকে এই পুরস্কার প্রদান করা হয়। 
হিমেনেস স্পেনের উয়েলভা প্রদেশের মোগের শহরে জন্মগ্রহণ করেন এবং সেভিইয়া বিশ্ববিদ্যালয়ে উচ্চশিক্ষা লাভ করেন। নিকারাগুয়ার কবি ও স্পেনীয় কাব্যে আধুনিকতাবাদী আন্দোলনের নেতা রুবেন দারিও তাঁর উপর গভীর প্রভাব ফেলেন। দারিওর নিমন্ত্রণে তিনি মাদ্রিদে যান। এছাড়া ফ্রান্সে ভ্রমণের সময় সেখানকার প্রতীকবাদী কবিতের শুরুর দিকের রচনাগুলিও তাঁকে প্রভাবিত করে। কবিজীবনের শুরুর দিকে তিনি আবেগী ও অলংকারসমৃদ্ধ কাব্য রচনা করেন। এগুলির মধ্যে আছে আলমাস দে ভিওলেতা (বেগনী আত্মাগুলি, ১৯০০) এবং নিনফেয়াস (জলপদ্ম, ১৯০০)। হার্দিনের লেহানোস (১৯০৫), এলেহিয়াস (১৯০৮) এবং পাস্তোরালেস (১৯১১) কাব্যগ্রন্থগুলিতেও দারিওর প্রভাব সুস্পষ্ট। পরবর্তীতে তিনি এই ধারার প্রতি বিতৃষ্ণা পোষণ করতে শুরু করেন এবং সেটি পরিহার করে মুক্ত ছন্দে গীতিধর্মী কবিতা লেখা শুরু করেন। স্পেনে গৃহযুদ্ধ ছড়িয়ে পড়লে তিনি নির্বাসনে চলে যান এবং মার্কিন যুক্তরাষ্ট্র, কিউবা ও পুয়ের্তো রিকোতে সাহিত্য বিষয়ে অধ্যাপনা করেন। মার্কিন যুক্তরাষ্ট্রে ১৯১৬ সালে গমনের পর সেখানে নিউ ইয়র্ক শহরে থেনোবিয়া কামপ্রুবি আইমার নামক এক কবির সাথে বিবাহবন্ধনে আবদ্ধ হন। আইমার ভারতীয় কবিতার বিশেষ করে রবীন্দ্রনাথের কবিতার একজন অনুবাদিকা ছিলেন। ১৯১৬ সালেই হিমেনেস মুক্ত ছন্দে লেখা তাঁর প্রথম কাব্যসংকলন "দিয়ারিও দে উন পোয়েতা রেসিয়েন কাসাদো" (সদ্যবিবাহিত এক কবির রোজনামচা) প্রকাশ করেন। ১৯৩৯ সালে স্পেনের গৃহযুদ্ধের অবসানের পর তিনি স্ত্রীর সাথে স্বেচ্ছা নির্বাসনে পুয়ের্তো রিকোতে গমন করেন। পুয়ের্তো রিকো বিশ্ববিদ্যালয়ে স্পেনীয় সাহিত্যে অধ্যাপনা করেন।
হিমেনেস ও সেনোবিয়া একত্রে ১৯১৫ থেকে ১৯২২ সাল পর্যন্ত রবীন্দ্রনাথ ঠাকুরের ২২টি কাব্যগ্রন্থ স্পেনীয় ভাষাতে অনুবাদ করে নোবেল বিজয়ী বাঙালি কবির কবিতা স্পেনীয়ভাষী বিশ্বে ছড়িয়ে দিতে গুরুত্বপূর্ণ ভূমিকা রাখেন।
১৯৫৮ সালে পুয়ের্তো রিকোর সান হুয়ান শহরে তাঁর মৃত্যু হয়।
মধুমাধবী

মধুমাধবী হল আরোহী কাষ্ঠল লতা (গুল্ম) জাতীয় একধরনের ফুলেল উদ্ভিদ। এর বৈজ্ঞানিক নাম stixis suaveolens। পরিবার Capparidaceae। ভারতের আসাম অঞ্চলে এটি মধুমালতী নামে পরিচিত।
বাংলাদেশে মধুমালতী নামে কাষ্ঠল লতা থাকায় অধ্যাপক দ্বিজেন শর্মার সম্মতিক্রমে উদ্ভিদটির নামকরণ করা হয়েছে মধুমাধবী।
মধুমাধবী ঘন জঙ্গল, খোলা বন, পাহাড়ের পাদদেশে জন্মে। অতীতে বাংলাদেশে মধুমাধবী সহজলভ্য হলেও বর্তমানে এটি বিপন্ন উদ্ভিদ হিসেবে বিবেচিত। এই ফুলেল উদ্ভিদটি বর্তমানে শুধুমাত্র মৌলভীবাজার, পার্বত্য চট্টগ্রামের বনে টিকে আছে। বাংলাদেশ ছাড়াও এটি ভারতের সিকিম, আসাম, অরুণাচল, ত্রিপুরা ও মেঘালয়ে জন্মে থাকে। দেশটিতে প্রায় ১৫০০ মিটার উচ্চতায় এদের দেখা মেলে। এছাড়াও নেপাল, ভুটান, চীন, লাওস, থাইল্যান্ড, ভিয়েতনাম ও মিয়ানমারের বনে এদের দেখতে পাওয়া যায়।
গুল্ম বা কাষ্ঠল লতা জাতীয় এই গাছটি প্রায় ১৫ মিটার লম্বা হয়। ফুল ফোটার মৌসুম মার্চ থেকে মে পর্যন্ত এবং আগস্ট-অক্টোবরেও গাছে ফুল থাকে। ফুল ছোট আকৃতির হয়, এতে ৫-৬টি পাপড়ি থাকে। ফুল হালকা হলুদ বর্ণের ও সুগন্ধি। ফল পাকলে কমলা রং ধারণ করে। ভারতের আদিবাসীরা এটির ফল খায়। 
বীজ থেকে নতুন চারা গজানোর মাধ্যমে বংশবিস্তার ঘটে। এটি বর্তমানে বিপন্ন উদ্ভিদ। তাই বনের পরিবেশে টিকিয়ে রাখার পাশাপাশি এক্স-সিটু কনজারভেশন প্রক্রিয়ার মাধ্যমে একে টিকিয়ে রাখা যেতে পারে। এছাড়া বাড়ির বাগানে, উদ্ভিদ উদ্যানে রোপণ করার মাধ্যমে গাছটি ক্রমবর্ধমান বিলুপ্তির হাত থেকে রক্ষা পেতে পারে।
শেখ লুতফর রহমান

শেখ লুতফর রহমান (ভিন্ন বানানে: শেখ লুৎফর রহমান) হলেন বাংলাদেশের একজন প্রখ্যাত গণসংগীতশিল্পি ও সুরকার। একুশের প্রথম গানটির সুরকার তিনি। “জনতার সংগ্রাম চলবেই” শিরোনামে গাওয়া তার গানটি এদেশের মুক্তি সংগ্রামের এক অনবদ্য সৃষ্টি।
শেখ লুতফর রহমানের জন্ম ১৯২১ (মতান্তরেঃ ১৯২২) সালের ২৮ ফেব্রুয়ারি সাতক্ষীরা জেলায়।
তিনি রেডিও পাকিস্তান-এ চাকরি করতেন।
৫২'র ভাষা আন্দোলনের প্রথম গানটিতে তিনি সুরারোপ করেন। অধ্যাপক আনিসুল হক চৌধুরীর লেখা এই গানটি প্রথম চরণগুলো হলোঃ
শোনেন হুজুর
বাঘের জাত এই বাঙালেরা
জান দিতে ডরায় না তারা
তাদের দাবি বাংলা ভাষা
আদায় করে নেবে ভাই।
শেখ লুৎফর ইনস্টিটিউট
সংগীতে বিশেষ অবদানের জন্য তিনি ১৯৭৯ সালে একুশে পদক লাভ করেন।
শনপাট

শনপাট (বৈজ্ঞানিক নাম: "Crotalaria juncea") (ইংরেজি: brown hemp, Indian hemp, Madras hemp, or sunn hemp,) হচ্ছে Fabaceae পরিবারের "Crotalaria" গণের একটি ফসল।
এই গাছের উচ্চতা ১-৩ মিটার পর্যন্ত। ফুলের রং হলুদ এবং পাতা সবুজ ও চিকন। এটি ডালজাতিয় ফসল। এটি প্রাকৃতিক ফাইবারের উৎস। এটি দিয়ে মাছ ধরা জাল, দড়ি এবং আরো প্রয়োজনীয় বস্তু তৈরিতে ব্যবহৃত হয়। কৃষক গাছপালাগুলিতে পুষ্টি উপাদানের জন্য এ গাছ ব্যবহার করা হয়।
এ গাছের জন্য বেশি উর্বর মাটির দরকার হয় না।
এর উৎপত্তিটি অনিশ্চিত, কিন্তু ভারত ও পাকিস্তান স্থানীয় বলে মনে করা হয়। এখন সমগ্র ভারত জুড়ে চাষ করা হয়। বাংলাদেশ, পাকিস্তান, উগান্ডা এবং ব্রাজিল প্রভৃতি দেশে জন্মে থাকে।
পূর্ব কলকাতা

পূর্ব কলকাতা ভারতের কলকাতা শহরের পূর্বের অংশ। এই এলাকার মধ্যে বিধাননগর, নিউ টাউন, ভিআইপি নগর, মেট্রোপলিটান টাউনশিপ, ইস্ট কলকাতা টাউনশিপ, অজয়নগর, সন্দেশপুর, মুকুন্দপুর, পঞ্চসায়র ইত্যাদি অন্তর্ভুক্ত। পূর্ব কলকাতার উত্তর অংশটি বিধাননগর ও নিউ টাউন শহরের দ্বারা গঠিত। এই অঞ্চলকে লবণ হ্রদ এবং ভাল পরিকল্পিত আবাসিক এলাকা দ্বারা চিহ্নিত করা হয়। শহরের এই অংশটি ব্লক দ্বারা বিভক্ত এবং অঞ্চলের বেশির ভাগ অংশে পর্যটন আকর্ষণ রয়েছে।
এই এলাকার প্রধান সড়ক পরিবহনের হল রাস্তাটি ইস্টর্না মেট্রোপলিটন বাইপাস যাউত্তরে ভিআইপি রোড থেকে শুরু হয়ে দক্ষিণে গড়িয়া পর্যন্ত বিস্তৃত।মেট্রো রেলপথের পূর্ব কলকাতার দক্ষিণাংশের মাঝামাঝি অংশে বৈষ্ণবঘাটা-পাটুলি এবং নিউ গড়িয়ায় স্টেশনে স্থাপিত।
পূর্ব কলকাতায় পাঁচটি প্রধান শহর রয়েছে যা এই অঞ্চলের বৃহৎ অংশ।এইগুলি নিম্নরূপঃ 
তথ্য প্রযুক্তি কেন্দ্রটি উল্লেখযোগ্য আইটি /আইটিইএস ভারতীয় এবং বহুজাতিক কোম্পানিগুলির কেন্দ্র।সল্ট লেক সিটি এলাকায় প্রায় ১.২ লক্ষ লোক নিযুক্ত রয়েছে।
ভারতীয় উদ্ভিদ সর্বেক্ষণ

ভারতীয় উদ্ভিদ সর্বেক্ষণ (ইংরেজি: Botanical Survey of India (BSI)) হল ১৮৯০ সালে ভারতীয় সাম্রাজ্যের উদ্ভিদ সম্পদের সমীক্ষার উদ্দেশ্যে ভারত সরকার কর্তৃক প্রতিষ্ঠিত একটি সংস্থা।
ব্রিটিশ ইস্ট ইন্ডিয়া কোম্পানি উদ্ভিদ সম্পদ সম্পর্কে জ্ঞান অর্জন ও স্থানীয় সরকারগুলির অধীনে পরীক্ষানিরীক্ষা করার জন্য শিবপুর, পুণে, সাহারানপুর ও মাদ্রাজে উদ্ভিদ উদ্যান স্থাপন করেছিল। সাহারানপুর উদ্ভিদ উদ্যানটি অবশ্য ১৭৫০ সালের আগেই স্থাপিত হয়। ১৮১৭ সালে ঔষধি গুল্ম উৎপাদনের জন্য কোম্পানি এটি অধিগ্রহণ করে। ১৮৯০ সালের ১৩ ফেব্রুয়ারি জর্জ কিং-এর নির্দেশনায় আনুষ্ঠানিকভাবে বটানিক্যাল সার্ভে প্রতিষ্ঠিত হয়। জর্জ কিং ১৮৭১ সাল থেকে রয়্যাল বটানিক গার্ডেনের সুপারিন্টেনডেন্ট ছিলেন। তিনিই প্রথম বিএসআই-এর এক্স-অফিসিও ডিরেক্টর হন। ক্যালকাটা গার্ডেনটি ছিল বিএসআই-এর সদর দফতর এবং বাংলা, আসাম, উত্তর পূর্ব, ব্রহ্মদেশ এবং আন্দামান ও নিকোবর দ্বীপপুঞ্জের দায়িত্ব এই সংস্থার হাতে ন্যস্ত ছিল।
বর্তমানে ভারতীয় উদ্ভিদ সর্বেক্ষণের কাজকর্ম সারা ভারতে প্রসারিত হয়েছে। দেরাদুন, যোধপুর, পুণে, কোয়েম্বাটোর, হায়দ্রাবাদ, পোর্ট ব্লেয়ার, শিলং, ইটানগর, গ্যাংটক ও এলাহাবাদে এই সংস্থার আঞ্চলিক কেন্দ্র অবস্থিত। নয়ডায় একটি নতুন ভারতীয় প্রজাতন্ত্রের উদ্ভিদ উদ্যান গড়ে উঠেছে। কলকাতা (হাওড়া) কেন্দ্রে পাঁচটি ইউনিট রয়েছে।
আলসেস্টিস

আলসেস্টিস হল একটি গ্রিক পৌরাণিক চরিত্র যে একজন রাজকুমারী ছিল । স্বামী অ্যাডমেটাসের প্রতি গভীর ভালবাসার জন্য সে বিখ্যাত । ইউরিপিডিস তার ট্র্যাজেডি নাটক আলসেস্টিস এর মাধ্যমে এর গল্পকে বিখ্যাত করে তোলেন ।
আলসেস্টিস ছিল রাজা পেলিয়াসের কন্যা । তার স্বামীর নাম ছিল অ্যাডমেটাস যার সাহায্যে সে ইউমেলুস নামে এক পুত্র ও প্রিমেলে নামে এক কন্যা উৎপাদন করে ।
আলসেস্টিস যৌবনে পদার্পণ করলে অনেক পাণিপ্রার্থী তার পিতা রাজা পেলিয়াসের কাছে উপস্থিত হয় । যে ব্যক্তি রথের সাথে সবার আগে একটা সিংহ আর একটা শূকর যুক্ত করতে পারবে সে আলসেস্টিসকে পাবে এমন শর্ত ধার্য করা হয় । অ্যাডমেটাস তার বন্ধু দেবতা অ্যাপোলোর সাহায্যে এই দুঃসাধ্য কাজ সম্পন্ন করে । কিন্তু বিবাহের পরে দেবী আর্তেমিসের কাছে বলি উৎসর্গ করতে ভুলে যাওয়ায় নিজের বিছানা সাপে ঢাকা অবস্থায় পায় । পুনরায় অ্যাপোলো তাকে সাহায্য করেন । তিনি নিয়তিকে মাতাল করে এই সংবাদ আনেন যে, কেউ যদি অ্যাডমেটাস এর পরিবর্তে মরতে রাজি হয় তবে অ্যাডামেটাস রক্ষা পাবে । কেউ রাজি না হওয়ায় আলসেস্টিস এগেয়ে আসে । তবে হারকিউলেস অ্যাডমেটাসের পূর্ব সমাদরের প্রতিদান স্বরূপ আলসেস্টিসকে শীঘ্রই পাতালপুরী থেকে উদ্ধার করে আনেন ।
শামছুল হক ভূঁইয়া

ড. মোহাম্মদ শামছুল হক ভূঁইয়া (১ জুলাই ১৯৪৮–২ ফেব্রুয়ারি ২০২৪) ছিলেন একজন বাংলাদেশী ব্যাবসায়ী, সমাজসেবক ও রাজনীতিবিদ। তিনি চাঁদপুর-৪ আসনের সাবেক সংসদ সদস্য। তিনি ২০১৪ সালে বাংলাদেশ আওয়ামী লীগ মনোনীত সংসদ সদস্য নির্বাচিত হয়েছিলেন। তিনি ২০২৪ সালে মৃত্যুবরণ করেন।
ড. মোহাম্মদ শামছুল হক ভূঁইয়ার পৈতৃক বাড়ি চাঁদপুর জেলার ফরিদগঞ্জ উপজেলার কাউনিয়া গ্রামে। তার পিতার নাম মোঃ হাসমত উল্ল্যাহ এবং মায়ের নাম হাজেরা বেগম। তিনি বাংলাদেশ প্রকৌশলী বিশ্ববিদ্যালয় (বুয়েট) থেকে স্নাতক ও ঢাকা বিশ্ববিদ্যালয়ের আইবিএ থেকে স্নাতকোত্তর ডিগ্রি অর্জন করেছেন। পরবর্তীতে তিনি ডক্টরেট ডিগ্রি অর্জন করেন।
তিনি লেখাপড়া শেষ করে প্রকৌশলী হিসেবে কর্ম জীবন শুরু করেন। তিনি অবিভক্ত ঢাকা সিটি কর্পোরেশনের প্রধান প্রকৌশলী ছিলেন। পাশাপাশি তিনি একজন সফল উদ্যোক্তা। ড. মোহাম্মদ শামছুল হক ভূঁইয়া রাজনীতির সঙ্গে সক্রিয় ভাবে যুক্ত ছিলেন। ব্যবসা, রাজনৈতিক ও শিক্ষা জীবনে তিনি অসাধারণ দক্ষতার পরিচয় দিয়েছেন।
রাজনৈতিক জীবনে ড. মোহাম্মদ শামছুল হক ভূঁইয়া ছাত্রজীবনে ছাত্র রাজনীতির সাথে সম্পৃক্ত ছিলেন। কর্মজীবন শেষ করে তিনি ২০০৫ সালে সম্মেলনের মাধ্যমে চাঁদপুর জেলা আওয়ামীলীগের সভাপতি হিসেবে ১২ বছর দায়িত্ব পালন করেন। তিনি বঙ্গবন্ধু সমাজকল্যাণ পরিষদের প্রতিষ্ঠাতা ও সভাপতি ছিলেন। তিনি বাংলাদেশ আওয়ামী লীগের জাতীয় পরিষদের সদস্য ছিলেন।
তিনি একজন সমাজসেবক এবং শিক্ষানুরাগী ব্যক্তি। তিনি ফরিদগঞ্জে স্বনামধন্য গৃদকালিন্দিয়া হাজেরা হাসমত বিশ্ববিদ্যালয় কলেজ প্রতিষ্ঠা করেন। এটি ফরিদগঞ্জ উপজেলার একমাত্র অনার্স কলেজ। যা সমগ্র চাঁদপুর জেলায় একটি স্বনামধন্য বিদ্যাপীঠ। এছাড়া তিনি কাওনিয়া শহীদ হাবিব উল্যা উচ্চ বিদ্যালয় সহ কিছু মসজিদ, মাদ্রাসাও প্রতিষ্ঠা করেন। শেষ জীবনে তিনি হাজীগঞ্জে "এপেলো ইউনিভার্সিটি অব সায়েন্স এন্ড টেকনোলজি" নামক একটি বেসরকারি বিশ্ববিদ্যালয় প্রতিষ্ঠার কাজ শুরু করেন। এছাড়া তিনি ঢাকাস্থ চাঁদপুর জেলা সমিতির সভাপতি ছিলেন। 
তিনি ২০২৪ সালে ২রা ফেব্রুয়ারী মৃত্যুবরণ করেন।
https://www.kalerkantho.com/print-edition/news/2024/02/03/1360285
বাদশা মিয়া (বীর প্রতীক)

বাদশা মিয়া (জন্ম: অজানা - মৃত্যু: ১৩ আগস্ট, ১৯৭২) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
বাদশা মিয়ার জন্ম লক্ষ্মীপুর জেলার সদর উপজেলার আলাদাদপুর গ্রামে। তার বাবার নাম মফিজ উদ্দীন এবং মায়ের নাম আক্তারুননেছা। চার ভাই দুই বোনের মধ্যে তিনি ছিলেন তৃতীয়। 
পাকিস্তান সেনাবাহিনীর ইস্টবেঙ্গল রেজিমেন্টে চাকরি করতেন বাদশা মিয়া। মুক্তিযুদ্ধের আগে বিয়ে করেন তিনি। কিছুদিন পর শুরু হয় মুক্তিযুদ্ধ। তিনি মুক্তিযুদ্ধে যোগ দেন। স্বাধীনতার পর ১০ ইস্টবেঙ্গল রেজিমেন্টকে রাজশাহী এলাকায় চরমপন্থী দমন অভিযানে পাঠানো হয়। বাগমারায় চরমপন্থীদের সঙ্গে এক যুদ্ধে বাদশা মিয়া গুরুতর আহত হন। চিকিৎসাধীন অবস্থায় তিনি মারা যান। তাকে সমাহিত করা হয় গ্রামের পারিবারিক কবরস্থানে। তার কোনো ছেলেমেয়ে ছিল না। বাদশা মিয়া প্রতিরোধযুদ্ধ শেষে যুদ্ধ করেন ২ নম্বর সেক্টরের গঙ্গাসাগর সাব-সেক্টরে। পরে নিয়মিত মুক্তিবাহিনীর পুনর্গঠিত ১০ ইস্ট বেঙ্গল রেজিমেন্টে তাকে অন্তর্ভুক্ত করা হয়। তখন ফেনীর বিলোনিয়া, সলিয়ারদীঘি, পরশুরামসহ আরও কয়েকটি স্থানে তিনি সাহসিকতার সঙ্গে যুদ্ধ করেন।
ফেনী জেলার পরশুরাম বিলোনিয়া সীমান্তের কাছাকাছি অবস্থিত। জেলা সদর থেকে মির্জানগর রেলপথের পূর্ব পাশেই ছিল পরশুরাম। ১৯৭১ সালে এখানে ছিল পাকিস্তানি সেনাবাহিনীর শক্ত একটি ঘাঁটি। নভেম্বর মাসের প্রথম দিকে নিয়মিত মুক্তিবাহিনীর ১০ ইস্ট বেঙ্গল রেজিমেন্ট বিলোনিয়া ও পরশুরামে আক্রমণ করে। কয়েক দিন ধরে এখানে যুদ্ধ চলে। বাদশা মিয়া এ যুদ্ধে যথেষ্ট সাহস ও বীরত্ব দেখান। মুক্তিবাহিনীর প্রবল আক্রমণে পরশুরাম থেকে পালিয়ে যাওয়ার সময় বেশির ভাগ পাকিস্তানি সেনা মুক্তিযোদ্ধাদের হাতে নিহত হয়। ৯-১০ নভেম্বর পরশুরাম মুক্তিবাহিনীর দখলে চলে আসে। যুদ্ধ শেষে পাকিস্তানিদের পরিত্যক্ত ঘাঁটিতে গিয়ে দেখা যায়, চারদিকে বিক্ষিপ্ত অবস্থায় পড়ে আছে অসংখ্য লাশ। ধানখেত, বাংকার, খালের পানি—কোথাও খালি নেই। যারা আহত হয়ে পালাতে চেয়েছিল, তারা অসমর্থতার জন্য পালাতে পারেনি। অসহায়ভাবে কাতরাচ্ছে বাঁচার আশায়। মুক্তিযোদ্ধারা তাদের বাঁচানোর চেষ্টা করে। কিন্তু বেশির ভাগই পরে মারা যায়। তিন-চারজন বেঁচে থাকে। অক্ষত অবস্থায় কয়েকজনকে মুক্তিযোদ্ধারা বন্দী করেন। এ যুদ্ধের পর ফেনী এলাকায় অবস্থানরত পাকিস্তানি সেনাদের মনোবল একেবারে ভেঙে পড়ে।
বাজীরাও মাস্তানী

বাজীরাও মস্তানী সঞ্জয় লীলা ভন্সালী পরিচালিত ২০১৫ সালের ইতিহাস আশ্রিত মহাকাব্যিক নাট্য চলচ্চিত্র। নাগনাথ এস. ইনামদার রচিত "রাউ" উপন্যাস অবলম্বনে নির্মিত এই চলচ্চিত্রে পেশওয়া বাজিরাও ও তার দ্বিতীয় স্ত্রীর প্রেমের গল্প তুলে ধরা হয়েছে। এতে নাম ভূমিকায় অভিনয় করেছেন রণবীর সিং ও দীপিকা পাড়ুকোন। এছাড়া বাজিরাওয়ের প্রথম স্ত্রী কাশীবাইয়ের ভূমিকায় অভিনয় করেছেন প্রিয়াঙ্কা চোপড়া।
২০১৫ সালের ১৮ ডিসেম্বর চলচ্চিত্রটি ভারতে মুক্তি পায়। এছাড়া ছবিটি ২০১৬ সালে ৪৭তম ভারতীয় আন্তর্জাতিক চলচ্চিত্র উৎসবে ভারতীয় প্যানারোমা বিভাগে প্রদর্শিত হয়। ছবিটি ₹৩৫৮.২ কোটি আয় করে বলিউডের সর্বকালের সেরা আয়কারী চলচ্চিত্রের তালিকায় অন্তর্ভুক্ত হয়। চলচ্চিত্রটি ৬৩তম জাতীয় চলচ্চিত্র পুরস্কারে শ্রেষ্ঠ পরিচালক ও পার্শ্ব অভিনেত্রীসহ সাতটি বিভাগে পুরস্কার লাভ করে। এছাড়া ছবিটি ৬১তম ফিল্মফেয়ার পুরস্কারে চৌদ্দটি বিভাগে মনোনয়নের মধ্যে শ্রেষ্ঠ চলচ্চিত্রসহ নয়টি বিভাগে পুরস্কার লাভ করে।
চলচ্চিত্রটির মূল সুর করেছেন সঞ্চিত বালহারা। সঙ্গীত পরিচালনা করেছেন সঞ্জয় লীলা বনশালি এবং তার সহযোগী ছিলেন শ্রেয়স পুরাণিক ও দেবরথ নদার। হিন্দি গীত লিখেছেন সিদ্ধার্থ-গরিমা, এ. এম. তুরাজ, প্রশান্ত ইগনোলে। ২০১৫ সালের ২৪ নভেম্বর চলচ্চিত্রটির গানের অ্যালবাম প্রকাশ করে ইরোস মিউজিক। হিন্দি ভাষার অ্যালবামে দশটি গান রয়েছে। অ্যালবামটি তামিল ও তেলুগু ভাষায়ও প্রকাশিত হয়। তামিল ভাষার গীত লিখেছেন মধন কার্কি, ও তেলুগু ভাষার গীত লিখেছেন রামাজোগয়া শাস্ত্রী। এই দুই ভাষার অ্যালবামে আটটি করে গান রয়েছে।
প্যাটেল সুধাকর রেড্ডি

প্যাটেল সুধাকর রেড্ডি (ইংরেজি: Patel Sudhakar Reddy) (মৃত্যু: ২৩ মে, ২০০৯) একজন ভারতীয় মাওবাদী নেতা যিনি ভারতের কমিউনিস্ট পার্টি (মাওবাদী)র কেন্দ্রীয় কমিটির সদস্য ছিলেন।
প্যাটেল সুধাকর অন্ধ্রপ্রদেশ রাজ্যের মহবুবনগর জেলার কুর্থিরাভুলাচেরুভু গ্রামের বাসিন্দা ছিলেন। তিনি ছিলেন জমিদার ও বিত্তবান পরিবারের একমাত্র সন্তান। বিপ্লবী বামপন্থী রাজনীতিতে যোগদান করেন ছাত্রাবস্থাতেই। গারোয়াল এলাকায় মাওবাদ ভাবাপন্ন র‍্যাডিকাল স্টুডেন্ট এসোসিয়েশন এর সদস্য হন। তিনি ওসমানিয়া বিশ্ববিদ্যালয়তে ইঞ্জিনিয়ারিং পড়তেন এবং স্বর্ণপদক প্রাপ্ত হন।
ছাত্র রাজনীতির সাথে যুক্ত থাকতেই কোন্ডাপল্লী সীতারামাইয়া প্রতিষ্ঠিত সিপিআই (এম এল) (জনযুদ্ধ) গোষ্ঠীতে যোগ দিয়েছিলেন প্যাটেল সুধাকর। ১৯৮৩ সালে তিনি উত্তর তেলঙ্গানার এটারনগরম - মহাদেবপুর জঙ্গল এলাকায় গেরিলা বাহিনীর প্রধান হিসেবে কাজ করেন। পার্টির সিদ্ধান্ত অনুযায়ী পরে মহারাষ্ট্রের গড়ছিরৌলি অঞ্চলে কাজ করতে যান এবং ১৯৯২ সালে ধরা পড়ার আগে পর্যন্ত সেখানেই মাওবাদী সংগঠনের কাজে ব্যপ্ত ছিলেন। ১৯৯২ সাকে ব্যাঙ্গালোরে গ্রেপ্তার হয়ে আট বছর কারাবাস করেন তিনি। ১৯৯৮ তে জেল থেকে মুক্তি পেয়ে পূনরায় দণ্ডকারণ্য ও অন্ধ্রপ্রদেশ এর বিভিন্ন এলাকায় বিপ্লবী আন্দোলনের সাথে যুক্ত ছিলেন। ২০০৫ সালে ভারতীয় মাওবাদী পার্টির কেন্দ্রীয় কমিটির সদস্য ও কেন্দ্রীয় সামরিক কমিশনের সদস্যও নির্বাচিত হয়েছিলেন। তিনি দলের অভ্যন্তরে সূর্যম ও বিকাশ নামেও পরিচিত ছিলেন।
২০০৯ সালের ২৩ মে, ওয়ারঙ্গল জেলায় ভারতীয় নিরাপত্তাবাহিনীর সঙ্গে মুখোমুখি সংঘর্ষে তার নিহত হওয়ার সংবাদ প্রচারিত হয়। একই সাথে মারা যান তাঁর সহচর আরেক মাওবাদী কর্মী ভেঙ্কাটাইয়্যা। ভারতীয় কমিউনিস্ট পার্টি (মাওবাদী)র বয়ান ও অভিযোগ অনুযায়ী তাকে নাশিক থেকে আগেই গ্রেপ্তার করে অত্যাচার করার পর সাজানো সংঘর্ষে খুন করা হয়। তার মরদেহ নিজ গ্রাম কুর্থিরাভুলাচেরুভু গ্রামে পিতার সমাধির পাশে সমাহিত করা হয়।
ভুবনেশ্বর রেলওয়ে স্টেশন

ভুবনেশ্বর রেলওয়ে স্টেশন (বীবীএস) ভারতের ওড়িশা রাজধানী ভুবনেশ্বর কে সেবা দেয় এবং এটি ভারতীয় রেল এর পূর্ব উপকূল রেল এর সদর দপ্তর।
১৮৯৩ থেকে ১৮৯৬ পযন্ত ইস্ট কোস্ট স্টেট রেলওয়ের ৮০০ মাইল নির্মিত করা হয়েছিল এবং ট্রাফিকের জন্য খোলা হয়েছিল। এর জন্য ব্যাহমানি, কাঠাজোদি, কুয়াখাই আর বিরূপার মত নদীর উপর দিয়ে বড় বড় সেতু নির্মাণের প্রয়োজন ছিলো।
১৯৪৪ সালে বেঙ্গালুরু নাগপুর রেলওয়ের জিতিয়াকরণ করা হলো। ইস্ট ইন্ডিয়ান রেলওয়ে কোম্পানির পূর্ব ভাগ মুঘলসরাই বা বেঙ্গল নাগপুর রেলওয়ে কে মার্জ করে ১৪ এপ্রিল ১৯৫২ এ ইস্টার্ন রেলওয়ে গঠিত করা হলো। ১৯৫৫ সালে ইস্টার্ন রেলওয়ে দিয়ে সাউথ ইস্টার্ন রেলওয়ে তৈরি করা হলো। এটা বেশিরভাগ আগে BNR দ্বারা পরিচালক লাইন দিয়ে গঠিত। ইস্ট কোস্ট রেলওয়ে এবং সাউথ ইস্ট সেন্ট্রাল রেলওয়ে ২০০৩ এপ্রিলে নতুন আরম্ভ হয়েছে । এই দুটোই রেলওয়ে জোনে সাউথ ইস্টার্ন রেলওয়ে দিয়ে গঠিত ।
২০০১-০২ এ ভুবনেশ্বর ইয়ার্ড ও খুর্দা রোড - ভুবনেশ্বর বিভাগ বিদ্যুতায়িত হয়েছে। ভুবনেশ্বর - বরং বিভাগ ২০০২-০৩ বর্ষে বিদ্যুতায়িত হয়েছে। ভারটিয়া রেলওয়ের টেলিকম বহু রেলটেল গুগলের সাথে অংশীদারত্ব করে ভুবনেশ্বর রেলওয়ে স্টেশনে বিনামূল্যে উচ্চ গতি ওয়াই-ফাই সার্ভিস উপলব্ধ করাএ। রেলওয়ে মিনিস্টার সুরেশ প্রভু এবং মিনিস্টার অফ স্টেট ফর রাইলবয়স মনোজ সিনহা এই সার্ভিসের উদ্ঘাটন করেছেন । এই ওই-ফাই সার্ভিস প্রতিদিন ভুবনেশ্বর স্টেশনের ১.৮ লক্ষ দর্শকদের লাভ করবে।
ভুবনেশ্বর রেলওয়ে স্টেশনের সাত তলা ভবনে চারটি উচ্চতার শ্রেণী উপেক্ষা হল, দুটো এক্সেকিউটিভে লাউঞ্জে এবং ফাঁকটি সেকেন্ড ক্লাস উপেক্ষা হল তৈরি করা হবে। উচ্চতর শ্রেণী প্রতীক্ষা হল ৬০০ যাত্রী মিটমাট করতে পারযে বা দুই নির্বাহী লাউঞ্জে ১০০ মানুষের দখলে রাখার ক্ষমতা থাকবে। ফাঁকটি সেকেন্ড শ্রেণী উপেক্ষা হলে 1000 যাত্রীর ক্ষমতা হবে। এই সব ছাড়াও, বিল্ডিং এর সমস্ত মেঝে রেটিরিং কক্ষ এবং ডরমিটরি (উভয় এয়ার কন্ডিশনাল এবং সাধারণ) বিশ্বমানের আধুনিক সুযোগ সুবিধার সাথে থাকবে। সমস্ত তোলে মাল্টি - কুজীন রেস্টুরেন্ট, বই এর দোকান, ওষুধ এর দোকান, টিকিট কাউন্টার, পর্যটন কেন্দ্র এবং অনেক আরও উডসের জন্নো কিয়স্ক ও বানাবা হবে। ভুবনেশ্বর রেলওয়ে স্টেশনের বহু তোলা পার্কিঙের ৪০০০ স্কোয়ার কিলোমিটার বাসমেন্টে ৩২০০ স্কুটার এবং সাইকেলের জন্নো জাগা হবে বা দু তোলা থেকে সাত তোলা পযন্ত ৯০০ চার্ রাখা যেতে পারবে ।
ভুবনেশ্বরের নগরসীমার ভেতরে ৬টি রেলওয়ে স্টেশন আছে, যাদের তথ্য নিম্নরূপ -
একটু নতুন স্যাটেলাইট যাত্রী টার্মিনাল নিউ ভুবনেশ্বরে নির্মাণ করা হচ্ছে। ভুবনেশ্বর রেলওয়ে স্টেশন ভুবনেশ্বর শহরের পশ্চিম দিকে আছে বা নিউ ভুবনেশ্বর রেলওয়ে স্টেশন সারের উত্তর দিকে তৈরি হচ্ছে।
ভুবনেশ্বর রেলওয়ে স্টেশন ভারতীয় রেল এর শীর্ষ ১০০ বুকিং স্টেশনগুলির মধ্যে রয়েছে। ভুবনেশ্বর রেলওয়ে স্টেশনে ১৭৩ ট্রেন বিরাম করে এবং ৩৪ ট্রেনের প্রান্তিক স্টেশন। ১.৫ লক্ষ যাত্রী এই রেলওয়ে স্টেশন থেকে প্রতিদিন আসা যাওয়া করে ।
বাজিরাও মাস্তানি গৃহীত পুরস্কার ও মনোনয়ন তালিকা

বাজিরাও মাস্তানি সঞ্জয় লীলা বনশালি পরিচালিত ২০১৫ সালের ইতিহাস আশ্রিত মহাকাব্যিক নাট্য চলচ্চিত্র। নাগনাথ এস. ইনামদার রচিত রাউ উপন্যাস অবলম্বনে নির্মিত এই চলচ্চিত্রে পেশওয়া বাজিরাও ও তার দ্বিতীয় স্ত্রীর প্রেমের গল্প তুলে ধরা হয়েছে। এতে নাম ভূমিকায় অভিনয় করেছেন রণবীর সিং ও দীপিকা পাড়ুকোন। এছাড়া বাজিরাওয়ের প্রথম স্ত্রী কাশীবাইয়ের ভূমিকায় অভিনয় করেছেন প্রিয়াঙ্কা চোপড়া।
চলচ্চিত্রটি ৬৩তম জাতীয় চলচ্চিত্র পুরস্কারে শ্রেষ্ঠ পরিচালক ও পার্শ্ব অভিনেত্রীসহ সাতটি বিভাগে পুরস্কার লাভ করে। এছাড়া ছবিটি ৬১তম ফিল্মফেয়ার পুরস্কারে চৌদ্দটি বিভাগে মনোনয়নের মধ্যে শ্রেষ্ঠ চলচ্চিত্রসহ নয়টি বিভাগে পুরস্কার লাভ করে। আন্তর্জাতিক ভারতীয় চলচ্চিত্র একাডেমি পুরস্কার এর ১৭তম আয়োজনে সতেরটি বিভাগে মনোনয়নের মধ্যে তেরটি পুরস্কার লাভ করে।
রহমতউল্লাহ আল মাহমুদ সেলিম

রহমতউল্লাহ আল মাহমুদ সেলিম (জন্ম ১ জুলাই ১৯৫৪) যিনি সংক্ষেপে মাহমুদ সেলিম নামে পরিচিত হলেন একজন মুক্তিযোদ্ধা এবং বাংলাদেশের একজন প্রখ্যাত গণসংগীতশিল্পি, গীতিকার, সুরকার ও নাগরিক অধিকার কর্মী। তিনি ১৯৭৮ সাল থেকে ৯ বারে মোট ২৫ বার সাংস্কৃতিক সংগঠন উদীচী’র সাধারণ সম্পাদক ছিলেন। বর্তমানে তিনি সহ-সভাপতির দায়িত্ব পালন কবছেন। “ইতিহাস কথা কও” গীতিআলেখ্যটি তার এক অনবদ্য সৃষ্টি।
সেলিম ১৯৫৪ সালের ১ জুলাই ঢাকার নবাবগঞ্জ উপজেলার বক্সনগর ইউনিয়নের ছোটরাজপাড়া গ্রামে জন্মগ্রহণ করেন। তার পিতার নাম মোহাম্মদ জালাল উদ্দিন মোল্লা ও মাতার নাম বেগম ফাতিমা খাতুন।
সংগীতে বিশেষ অবদানের জন্য তিনি ২০১৭ সালে একুশে পদক লাভ করেন।
প্রশান্ত বোস

প্রশান্ত বোস (ইংরেজি: Prashant Bose) ওরফে কিষন ওরফে কিষান'দা ভারতের মাওবাদী নেতৃবৃন্দের অন্যতম। তিনি ভারতের কমিউনিস্ট পার্টি (মাওবাদী) দলের প্রবীনতম পলিটব্যুরো সদস্য। তিনি অতীতে নির্ভয় মুখার্জী নামেও পরিচিত হতেন। প্রশান্ত বোস দলের অন্যতম তাত্ত্বিক নেতা, তার আসল বাড়ি কলকাতার যাদবপুরে এমনটা জানা যায়।
ভারতের কমিউনিস্ট পার্টি (মার্ক্সবাদী -লেনিনবাদী) (জনযুদ্ধ) ও ভারতীয় মাওবাদী কমিউনিস্ট কেন্দ্র সংযুক্ত হয়ে মাওবাদী পার্টি গঠিত হওয়ার পূর্বে তিনি ছিলেন মাওবাদী কমিউনিস্ট কেন্দ্রের প্রধান নেতা। বিহার, ঝাড়খণ্ড রাজ্য ও পূর্ব ভারত অঞ্চলে মাওবাদ প্রসার ও প্রচার কাজের দায়িত্ব ছিল তার ওপর। ২০০৪ সালের সেপ্টেম্বর মাসে পার্টি সংযুক্তির চুক্তিতে জনযুদ্ধ দলের সাধারণ সম্পাদক মুপ্পালা লক্ষ্মণ রাও ওরফে গনপতির সাথে তিনি তার দলের কেন্দ্রীয় কমিটির হয়ে স্বাক্ষর করেন। প্রশান্ত বোসের স্ত্রী শিলা মারান্ডি নিজেও একজন সিপিআই (মাওবাদী) দলের কেন্দ্রীয় কমিটির নেত্রী। শিলা ২০০৬ সালে গ্রেপ্তার হন ও পরে মুক্তি পেয়ে পূনরায় মাওবাদী দলের কাজে যুক্ত হন। বর্তমানে প্রশান্ত বোসের বয়স আনুমানিক ৭৪ এবং তিনি ভারতের কমিউনিস্ট পার্টি (মাওবাদী)র ইস্টার্ন রিজিওনাল ব্যুরোর প্রধান। তার মাথার ওপর ছত্তিসগড় ও মহারাষ্ট্র রাজ্য সরকার উভয়েই ৫০ লক্ষ এবং ঝাড়খণ্ড সরকার ২৫ লক্ষ টাকার পুরস্কার ঘোষণা করেছে। প্রশান্ত বোস ২০২১ সালের নভেম্বর মাসে ঝাড়খণ্ড পুলিশের হাতে সস্ত্রীক ধরা পড়েন।
চগ্রেস জাতীয় উদ্যান

চগ্রেস জাতীয় উদ্যান () পানামা প্রদেশ ও কোলনের মাঝামাঝি এলাকায় অবস্থিত পানামার জাতীয় উদ্যান। পানামা খালের উত্তরাংশে অবস্থিত এ উদ্যানটির সর্বমোট আয়তন ১,২৯,০০০ হেক্টর বা ৩,২০,০০০ একর।
এ উদ্যানে ক্রান্তীয় অঞ্চলের উপযোগী বৃষ্টিবহুল বন বিদ্যমান ও একগুচ্ছ নদী এর চতুর্দিকে ছড়িয়ে-ছিটিয়ে রয়েছে। পানামা খালের প্রধান হ্রদ গাতুন হ্রদের মাধ্যমে প্রবাহিত হবার ফলে চগ্রেস নদী ও গাতুন নদী দিয়ে স্বাভাবিক জলপ্রবাহ বিরাজমান থাকে। ১৯৮৫ সালে উদ্যানটি প্রতিষ্ঠা করা হয়। এর প্রধান উদ্দেশ্য ছিল প্রাকৃতিক বনাঞ্চলকে সংরক্ষণ করা যাতে পর্যাপ্ত পরিমাণে বৃষ্টিপাত ও পানামা খালের স্বাভাবিক কার্যক্রম পরিচালনায় যাতে বিঘ্নের পরিবেশ সৃষ্টি না হয়। পানামা খালের কার্যক্রম পরিচালনায় সর্বদাই উচ্চস্তরের জলপ্রবাহ নিশ্চিত করা একান্ত প্রয়োজন।
উমর ইবনে আল-খাত্তাব মসজিদ

উমর ইবনে আল-খাত্তাব মসজিদ () লা গুয়াজিরা প্রদেশের মাইকাও এলাকায় অবস্থিত কলম্বীয় মসজিদ। লাতিন আমেরিকায় এটি তৃতীয় বৃহত্তম মসজিদরূপে বিবেচিত। স্থানীয়ভাবে মসজিদটি লা মেজকুইতা নামে পরিচিত। কেননা, ঐ অঞ্চলে এটিই একমাত্র মসজিদ।
মসজিদের পাশেই দার আলারকান বিদ্যালয় রয়েছে। এ প্রতিষ্ঠান দুইটি ঐ অঞ্চলে ইসলামী মূল্যবোধ ও সংস্কৃতি বিকাশের প্রধান কেন্দ্রস্থলরূপে বিবেচিত হয়ে আসছে। ১৭ সেপ্টেম্বর, ১৯৯৭ তারিখে মসজিদের নির্মাণ কাজ শুরু হয়। ইসলাম ধর্মের দ্বিতীয় সুন্নি খলিফা উমর ইবনে আল-খাত্তাবের নামানুসারে এ মসজিদের নামকরণ হয়। বিখ্যাত ইরানি স্থাপত্যবিদ আলী নামাজি’র নকশায় এটি প্রতিষ্ঠিত হয়েছে। পুরঃ প্রকৌশলী অসওয়াল্ড ভিজকাইনো ফন্তালভো এ মসজিদ নির্মাণ করেন। এর অবকাঠামোয় ইতালীয় মার্বেল ব্যবহার করা হয়েছে। ১০০০-এর অধিক লোক সহজেই এখানে অবস্থান করতে পারেন।
আরবি ক্যালিগ্রাফিতে উন্মুক্ত বড় ধরনের মিলনায়তনটিকে সাজানো হয়েছে। এরপর আরও একটি মিলনায়তন রয়েছে যা প্রথমটির চেয়েও বড়। এটি পুরুষদের নামাজ আদায়ের উপযোগী করে তৈরি করা। মক্কা অভিমুখে একটি জায়গা রয়েছে যাতে মহিলারা প্রার্থনা করতে পারেন। অবকাঠামোর উপরের অংশে দৃষ্টিনন্দন মিনার রয়েছে।
রাজকুমারী বন্দ্যোপাধ্যায়

রাজকুমারী বন্দ্যোপাধ্যায় (১৮৪৭ - ৮ মার্চ, ১৮৭৬) একজন বাঙালি শিক্ষাব্রতী ও সমাজকর্মী। তিনি ১৮ শতকে বাংলায় স্ত্রী শিক্ষার কাজে অগ্রণী ভূমিকা রেখেছিলেন।
রাজকুমারী বন্দ্যোপাধ্যায়ের বাল্যবিবাহ হয়। তার স্বামী ছিলেন আধুনিক মনস্ক দেশকর্মী শশীপদ বন্দ্যোপাধ্যায়। দৃষ্টান্ত স্থাপন করে বিনা পণে বিবাহ করেছিলেন রাজকুমারী বন্দ্যোপাধ্যায়কে। স্বামীর কাছ থেকে তিনি ১২/১৩ বছর বয়েসে শিক্ষালাভ করেন এবং নিজে পরিবারের ছোট মেয়েদের শিক্ষাদান করতে থাকেন। আধুনিক মনস্ক রাজকুমারী ব্রাহ্মধর্ম গ্রহণ করায় সমাজ ও গৃহচ্যুত হয়েছিলেন। ভারতপ্রেমিক সমাজসেবী মেরি কার্পেন্টার তাদের বরাহনগরের বাড়িতে এলে তার কাজে প্রানিত হন রাজকুমারী। তারা দুজনে বিভিন্ন অঞ্চলে নারী শিক্ষার কাজে ব্রতী হন এবং মেরি কার্পেন্টারের অনুরোধে ১৮৭১ সালে তিনি ইংল্যান্ড যান। আট মাস পর বিলেত থেকে ফিরে পুনরায় নারী শিক্ষার উন্নতিতে কাজ করেন। স্বামীর সহযোগিতায় নিজ বাসগৃহে অসহায় নারীদের আশ্রয় ও শিক্ষাদানের ব্যবস্থা করেছিলেন। তিনিই প্রথম কুলীন ব্রাহ্মণ মহিলা যিনি হিন্দু সমাজপতিদের রক্তচক্ষু উপেক্ষা করে কালাপানি পার হন বা বিলেত যান। সেখানে তার প্রথম পুত্র অ্যালবিয়ান জন্ম গ্রহণ করেন। 
মাত্র ৩০ বছর বয়েসে ১৮৭৬ সালের ৮ মার্চ তিনি মারা যান।
কেব্রাদা দে উমাউয়াকা

কেব্রাদা দে উমাউয়াকা () আর্জেন্টিনায় অবস্থিত সঙ্কীর্ণ পার্বত্য উপত্যকাবিশেষ। আর্জেন্টিনার উত্তর-পশ্চিমাঞ্চলীয় প্রদেশ হুহুই প্রদেশে রাজধানী বুয়েনোস আইরেস থেকে ১৬৪৯ কিলোমিটার দূরত্বে এই উপত্যকাটির অবস্থান। উপত্যকাটির দৈর্ঘ্য ১৫৫ কিলোমিটার (৯৬ মাইল)। উত্তর-দক্ষিণ দিক বরাবর বিস্তৃত এ উপত্যকাটির পশ্চিম ও উত্তর দিকে আল্তিপ্লানো মালভূমি, পূর্বে নিম্ন-আন্দিয়ান পাহাড় এবং দক্ষিণে উষ্ণ উপত্যকা "বালেস তেম্পলাদোস" অবস্থিত।
কেব্রাদার সাহিত্যগত নাম হচ্ছে ‘ভাঙ্গা’। কেব্রাদাকে অনুবাদ করলে অর্থ দাঁড়ায় গভীর উপত্যকা বা গভীর সঙ্কীর্ণ উপত্যকা। ১১০০০ অধিবাসী নিয়ে গড়া ছোট্ট শহর উমাউয়াকা থেকে এর নামটি গ্রহণ করা হয়েছে। শীতকালে শুষ্ক থাকা গ্রান্দে নদী ‘রিও গ্রান্দে’ গ্রীষ্মকালে কেব্রাদার মাঝ দিয়ে বেশ জোরে প্রবাহিত হয়।
এ অঞ্চলটি সর্বদাই অর্থনৈতিক, সামাজিক ও সাংস্কৃতিক যোগাযোগের উর্বর মিলনক্ষেত্ররূপে পরিচিতি পেয়েছে। কমপক্ষে ১০০০০ হাজার বছর পূর্ব থেকে এখানে জনবসতি গড়ে উঠেছে। তখন শিকারী-সঞ্চয়কারীরা এখানে জীবনধারণ করতো। এখনো প্রাগৈতিহাসিক যুগের চিহ্ন এখানে দেখতে পাওয়া যায়। ১৫শ শতাব্দীকালে গড়ে উঠা ইনকা সাম্রাজ্যের কারাভান সড়ক এটি। রিও দে লা প্লাতা ও পেরুর গভর্নরের মধ্যতার গুরুত্বপূর্ণ সম্পর্ক এ স্থানকে ঘিরে গড়ে উঠেছে। এছাড়াও স্পেনের স্বাধীনতা যুদ্ধে অনেকগুলো সংঘর্ষের ঘটনা এখানে ঘটেছে।
ফেব্রুয়ারি মাসে আর্জেন্টিনা বিশেষ করে উমাউয়াকায় নর্থ কার্নিভাল সাংবার্ষিক ভিত্তিতে অনুষ্ঠিত হয়ে থাকে।
২ জুলাই, ২০০৩ তারিখে ইউনেস্কো কর্তৃক কেব্রাদা দে উমাউয়াকাকে বিশ্ব ঐতিহ্যবাহী স্থান হিসেবে অন্তর্ভুক্ত করা হয়।
বিজয় (অভিনেতা)

জোসেফ বিজয় চন্দ্রশেখর (জন্ম ২২ জুন ১৯৭৪),  পেশাগতভাবে বিজয় নামে পরিচিত, একজন ভারতীয় অভিনেতা এবং গায়ক যিনি মূলত তামিল সিনেমায় কাজ করেন । তিনি "ইলায়াথ্যালাপ্যাথি" বা "থ্যালাপ্যাথি" নামেও পরিচিত। তিনি ভারতের সর্বোচ্চ পারিশ্রমিকপ্রাপ্ত অভিনেতাদের মধ্যে একজন এবং সাতবার "ফোর্বস ইন্ডিয়ার" সেলিব্রিটি ১০০ তালিকায় স্থান পেয়েছেন। তিনি একটি ওসাকা সেরা অভিনেতার পুরস্কার এবং একটি দক্ষিণ ভারতীয় আন্তর্জাতিক চলচ্চিত্র পুরস্কার সহ একাধিক পুরস্কার জিতেছেন।
বিজয় ১৯৭৪ সালে ২২শে জুন মাদ্রাজে (এখন চেন্নাই) জন্মগ্রহণ করেন। তার বাবা এস এ চন্দ্রশেখর একজন তামিল চলচ্চিত্র পরিচালক এবং তার মা শোভা চন্দ্রশেখর একজন প্লেব্যাক গায়ক এবং কর্ণাটিক কণ্ঠশিল্পী। তার বাবা খ্রিস্টান ভেল্লালার বংশোদ্ভূত এবং তার মা একজন হিন্দু । বিজয়ের একটি বোন ছিল বিদ্যা, যিনি মাত্র দুই বছর বয়সে মারা যান।
প্রাথমিকভাবে কোডাম্বাক্কামের ফাতিমা ম্যাট্রিকুলেশন উচ্চ মাধ্যমিক বিদ্যালয়ে পড়াশুনা করে। বিজয় পরে ভিরুগামবাক্কামের বালালোক ম্যাট্রিকুলেশন উচ্চ মাধ্যমিক বিদ্যালয়ে যোগদান করেন এবং লয়োলা কলেজ থেকে ভিজ্যুয়াল কমিউনিকেশনে ডিগ্রি অর্জন করেন ।
হায়দার (চলচ্চিত্র)

হায়দার হলো ২০১৪ সালে মুক্তিপ্রাপ্ত একটি ভারতীয় ক্রাইম ট্র্যাজেডি চলচ্চিত্র। ছবিটির প্রযোজক ও পরিচালক হলেন বিশাল ভরদ্বাজ। উইলিয়াম শেকসপিয়র রচিত "হ্যামলেট" নাটকের একটি আধুনিক সংস্করণ ও বশরত পীরের স্মৃতিকথা "কারফিউড নাইট" অবলম্বনে এই ছবির কাহিনী রচনা করেছেন বিশাল ভরদ্বাজ ও বশরত পীর। ছবিতে নামভূমিকায় অভিনয় করেন শাহিদ কপূর। অন্যান্য প্রধান চরিত্রগুলিতে রূপদান করেন তাবু, শ্রদ্ধা কাপুর ও কে কে মেনন। বিশেষ একটি চরিত্রে অভিনয় করেন ইরফান খান। ছবির প্রেক্ষাপট ১৯৯৫ সালে কাশ্মীরে জঙ্গি সংঘর্ষ ও গণ-অন্তর্ধানের ঘটনা। ছবির নায়ক হায়দার এক তরুণ ছাত্র ও কবি। কাশ্মীরে জঙ্গি ও সেনাবাহিনীর মধ্যে সংঘাত যখন চরমে, ঠিক সেই সময় নিজের বাবার অন্তর্ধান নিয়ে কয়েকটি প্রশ্নের উত্তর খুঁজতে সে ফিরে আসে কাশ্মীরে এবং জড়িয়ে পড়ে রাজ্য-রাজনীতির জটিলতার মধ্যে।
"মকবুল" (২০০৩) ও "ওমকারা" (২০০৬) ছবি দু’টির পর "হায়দার" ছিল বিশাল ভরদ্বাজের শেকসপিয়রীয় ত্রয়ীর তৃতীয় ছবি। ১৯শ বুসান আন্তর্জাতিক চলচ্চিত্র উৎসবে ছবিটি প্রদর্শিত হয়েছিল। ২০১৪ সালের ২ অক্টোবর ছবিটি বিশ্বব্যাপী মুক্তিলাভ করে। সমালোচকদের দ্বারা বহুল প্রশংসিত এই ছবিটি এর বিতর্কিত বিষয়বস্তুর জন্য গণমাধ্যমের বিশেষ দৃষ্টি আকর্ষণ করে। এই ছবিতে বিশাল ভরদ্বাজের পরিচালনা, কে কে মেনন, টাবু ও শাহিদ কপূরের অভিনয়, চিত্রনাট্য, সংগীত পরিচালনা ও সম্পাদনাও প্রশংসিত হয় এবং একাধিক পুরস্কার লাভ করে।
"হায়দর" ছবিটিই প্রথম ভারতীয় চলচ্চিত্র যেটি রোম চলচ্চিত্র উৎসবে পিপল’স চয়েস অ্যাওয়ার্ড লাভ করে। ভারতে প্রাপ্ত একাধিক পুরস্কার ও মনোনয়নের মধ্যে এই ছবিটি পাঁচটি জাতীয় চলচ্চিত্র পুরস্কারও লাভ করেছিল: শ্রেষ্ঠ নেপথ্য গায়ক, শ্রেষ্ঠ সংলাপ, শ্রেষ্ঠ নৃত্যপরিচালনা, শ্রেষ্ঠ পোশাক পরিকল্পনা ও শ্রেষ্ঠ সংগীত পরিচালনা।
হায়দার চলচ্চিত্রের মৌলিক গানের সুর ও আবহ সঙ্গীত পরিচালনা করেছেন বিশাল ভারদ্বাজ। চলচ্চিত্রে নয়টি গান রয়েছে, যার সাতটি গানের গীত রচনা করেছেন গুলজার এবং "গুলো মে রং ভরে" ও "আজ কে নাম" গানের গীত রচনা করেছেন ফায়ায আহমেদ ফায়েজ। শাহিদ কপুর ও শ্রদ্ধা কাপুর ২০১৪ সালের ২০ আগস্ট রেডিও মির্চি স্টুডিওতে বিশাল ভারদ্বাজের সাথে চলচ্চিত্রের গান প্রকাশ করেন। গানের অ্যালবাম প্রকাশিত হয় ২০১৪ সালের ১৫ সেপ্টেম্বর এবং ডিজিটাল অ্যালবাম প্রকাশিত হয় ২ অক্টোবর।
নাতাশা জিমেনেজ

নাতাশা জিমেনেজ () বিশিষ্ট কোস্টারিকীয় রূপান্তরিত লিঙ্গ ও আন্তঃলিঙ্গ অধিকারকর্মী এবং লেখিকা। বর্তমানে তিনি লাতিন আমেরিকান স্পেস ফর সেক্সুয়ালিটিজ এন্ড রাইটসের (মুলাবি) সাধারণ সমন্বয়কারীর দায়িত্ব পালন করছেন। আইএলজিএ’র আন্তঃলিঙ্গের প্রথম সচিবেরও দায়িত্ব পালন করেন। প্রথম আন্তঃলিঙ্গ মানবাধিকার তহবিলের পরামর্শক পরিচালনা পরিষদের সদস্য তিনি। এছাড়াও, আন্তঃ আমেরিকান মানবাধিকার কমিশনে অংশ নেয়ার পূর্বে প্রথম আন্তঃলিঙ্গবিষয়ক মানবাধিকারের শুনানী কার্যক্রমে অংশগ্রহণ করেছেন।
৩০ বছরের অধিককাল তিনি আন্তঃলিঙ্গ ও রূপান্তরিত লিঙ্গদের সাহায্যার্থে কাজ করে চলেছেন। শুরুতে তিনি লাতিন আমেরিকায় নারীবাদী কার্যক্রম ও এলজিবিটি আন্দোলনে অংশ নিতেন। জাতীয় ও আন্তর্জাতিক মানবাধিকার সংস্থাগুলো কথা বলতেন। রোজা-লিন্ডা ফ্রেগোসো ও সিন্থিয়া বেজারান্দো জিমেনেজ লিখিত ‘টেরোরাইজিং ওম্যান: ফেমিনিসাইড ইন দি আমেরিকাস’ শীর্ষ গ্রন্থের উদ্ধৃতি দিয়ে তিনি বলেন, 
মার্চ, ২০১৩ সালে মাওরো কাব্রাল, পলা স্যান্ড্রিন মাচাদো ও পিজিয়ন পাগোনিসের সাথে তিনিও আন্তঃ আমেরিকান মানবাধিকার কমিশনে ‘আমেরিকায় আন্তঃলিঙ্গ ব্যক্তিদের মানবাধিকার পরিস্থিতি’ বিষয়ে নিজ নিজ মতামত ব্যক্ত করেন। এ কমিশনে বক্তব্য প্রদানের পূর্বে আন্তঃলিঙ্গদের মানবাধিকার বিষয়ে প্রথমবারের মতো বক্তব্য দেন। প্রত্যেকেই তাদের ব্যক্তিগত অভিজ্ঞতা ও আন্তঃলিঙ্গের অধিকারী শিশুদেরকে ‘স্বাভাবিকভাবে’ অস্ত্রোপাচারের ন্যায় বিষয়গুলো উপস্থাপন করেন।
২০১৫ সালে জিমেনেজ আস্ত্রিয়া লেসবিয়ান জাস্টিস ফাউন্ডেশনের সহযোগিতায় দাতব্যসংস্থা হিসেবে গঠিত আন্তঃলিঙ্গ মানবাধিকার তহবিলের আন্তর্জাতিক পরামর্শক পরিষদে যোগদান করেন। ২০১৬ সালে এ পদটি আইএলজিএ আন্তঃলিঙ্গের সচিব হিসেবে ওলন্দাজ মানবাধিকারকর্মী মিরিয়া ফন দার হাভের কাছে চলে যায়।
জিমেনেজ এলিসা বার্থের সম্পাদনায় ‘ইন্টার: আফাহরাঙ্গেন ইন্টারজেসেস্লিচার মেনসেন ইন দার ওয়েল্ট দার জেই জেসলেচটারে’ অংশগ্রহণ করেন। এছাড়াও, জেন বারি ও জেলেনা ডরডেভিচের ‘হোয়াট ইজ দ্য পয়েন্ট অব এ রিভল্যুশন ইফ আই কান্ট ড্যান্স’ এবং মাওরো কাব্রালের সম্পাদনায় ‘ইন্তারদিসিওনেস’ গ্রন্থে লেখেন।
গয়েশপুর ইউনিয়ন, শ্রীপুর

গয়েশপুর বাংলাদেশের মাগুরা জেলার অন্তর্গত শ্রীপুর উপজেলা, মাগুরার একটি ইউনিয়ন।
গয়েশপুর ইউনিয়নের আয়তন ২০.৮০ বর্গ কিলোমিটার।
গয়েশপুর ইউনিয়নের জনসংখ্যা ১৯,৪০০ জন।
শ্রীপুর উপজেলা উত্তরাংশে গয়েশপুর ইউনিয়নের অবস্থান। এ ইউনিয়নের উত্তরে শ্রীপুর ইউনিয়ন ও কুমার নদী, পশ্চিমে শৈলকুপা উপজেলা ,ঝিনাইদহ জেলা, এবং পূর্বে 
আমলসার ইউনিয়ন,দ্বারিয়াপুর ইউনিয়ন।
গয়েশপুর ইউনিয়ন শ্রীপুর উপজেলা, মাগুরার আওতাধীন ১নং ইউনিয়ন পরিষদ। এ ইউনিয়নের প্রশাসনিক কার্যক্রম শ্রীপুর উপজেলা, মাগুরার আওতাধীন। এটি [[ [[মাগুরা-১|জাতীয় সংসদের ৯১ নং নির্বাচনী এলাকা মাগুরা-১]] এর অংশ। এ ইউনিয়নে 
৯টি ওয়ার্ড এবং ১৯টি গ্রাম রয়েছেঃ
গয়েশপুর ইউনিয়নে ১টি বালিকা ও ২টি মাধ্যমিক বিদ্যালয় রয়েছে। ২টি মাদ্রাসা এবং ১০টি প্রাথমিক বিদ্যালয় রয়েছে।
শিক্ষা প্রতিষ্ঠানসমূহ হলঃ
[[মাগুরা]] থেকে বাসযোগে লাঙ্গলবাঁধ এবং লাঙ্গলবাঁধ থেকে ভ্যান/অটোরিক্সা যোগে নবগ্রামে অবস্থিত গয়েশপুর ইউনিয়ন পরিষদ অফিস। গয়েশপুর ইউনিয়নে কাঁচা ও পাঁকা রাস্তা রয়েছে।
গয়েশপুর ইউনিয়নে [[জনতা ব্যাংক]],[[বাংলাদেশ কৃষি ব্যাংক]] আর্থিক প্রতিষ্ঠানের শাখা বিদ্যমান।
গয়েশপুর ইউনিয়নে দুটি নদী রয়েছেঃ 
গয়েশপুর ইউনিয়নের হাট-বাজারের তালিকাঃ
[[বিষয়শ্রেণী:শ্রীপুর (মাগুরা) উপজেলার ইউনিয়ন]]
[[বিষয়শ্রেণী:খুলনা বিভাগের ইউনিয়ন]]
[[বিষয়শ্রেণী:মাগুরা জেলার ইউনিয়ন]]
আদমি

আদমি একটি বলিউড নির্মিত হিন্দি অ্যাকশনধর্মী চলচ্চিত্র। এই চলচ্চিত্রটি ১৯৯৩ সালে আর্শাদ খানের পরিচালনায় প্রকাশিত হয়। সুরকার ছিলেন যতীন-ললিত।
তরুন বিজয় শ্রীবাস্তব ত্রিকালের বিস্ফোরক তৈরির কারখানায় কাজ করে। সে মার্শাল আর্ট শিক্ষক হিসেবে একটি ক্লাবেও যায় অবসরে। তার বাড়িতে বাবা মিঃ মোহনলাল, মা ও ভাই থাকেন যারা একটি রেস্তোরা চালান। একদিন রেখা সাক্সেনার সাথে তার আলাপ ও প্রেম হয়। তাদের বিয়ে ঠিক হলে নিমন্ত্রণ কর‍তে বিজয়ের পিতা পুত্রের কর্মস্থলে যান। সেখানে তিনি হঠাৎ দেখতে পান বিজয়ের অফিস কর্তা ত্রিকাল অস্ত্র শস্ত্র ও গোলাবারুদের চোরাকারবার জড়িত। ত্রিকাল বুঝতে পারে বিজয়ের পিতা তার দেশবিরোধী কর্মকাণ্ডের কথা জেনে ফেলেছে। সে বিজয়ের পুরো পরিবারকে বোমাতে উড়িয়ে দেয় গুন্ডাদের সাহায্য। বিজয় বুঝতে পারেনা এই হত্যাকাণ্ডে কাদের হাত ছিল কিন্তু বিস্ফোরক কারখানাতে কাজ করার দরুন পুলিশ তাকে সন্দেহ করে। আদলতে তার হয়ে লড়াই করেন রেখার পিতা উকিল সাক্সেনা। কিন্তু পাঁচ বছরের জেল হয় বিজয়ের। জেলার শমশের সিং ও ডিসিপি দেশমুখ বিজয়কে বলে একজন ডন সারা শহরে বিস্ফোরন ঘটাচ্ছে, তার ছেলেকে কিডন্যাপ করে আনলে তাকে জব্দ করা যাবে ও বিজয় সরকারকে সাহায্য করলে তার সাজা কম করে দেওয়া যেতে পারে। জেলারের সাহায্যে বিজয় গোপনে জেল থেকে বেরোয় ও দীপক নামের একটি ছেলেকে অপহরণ করে রেখার সাহায্য। দীপক আসলে কোনো ডনের পুত্র নয় বরং হীরালালের ছেলে যাকে ত্রিকাল অন্যায়ভাবে ফাঁসিয়েছিল। হীরালালের কাছে প্রমাণ ছিল ত্রিকাল সরকারি কাজের বরাতের আড়ালে দেশবিরোধী চক্রান্তে লিপ্ত। বিজয় নিজের ভুল বুঝতে পারে ও জেলার সমশের কে খুন করে পালায়। ইতোমধ্যে শহরে ক্রমাগত বিস্ফারণ ও সন্ত্রাসের রাজত্ব দমন কর‍তে আসেন আই জি প্রতাপ সিং। তিনি তদন্ত করে বুঝতে পারেন ত্রিকাল ও তার জামাই মন্ত্রী ডিপি সিং সন্ত্রাসবাদী কাজের সাথে যুক্ত। তারাই বিজয়কে চক্তান্ত করে ফাঁসিয়েছে। বিজয় জেল থেকে বেরিয়ে ডিপি দেশমুখ ও ত্রিকালের গুন্ডাদের খুন করতে থাকে। তাকে ধরার আগেই ত্রিকালের কারখানা, ঘাঁটি ধ্বংস করে দেয়। ত্রিকাল, হীরালাল ও তার স্ত্রীকে খুন করলেও দীপক বেঁচে যায়। আই জি তাকে হাসপাতালে পাঠান। স্বাধীনতা দিবসের দিন ত্রিকাল ও ডিপি সিং এর মুখোমুখি হয় বিজয়।
স্বদেশ রায়

স্বদেশ রায় হলেন বাংলাদেশের একজন প্রখ্যাত সাংবাদিক। তিনি দীর্ঘদিন যাবত্ এদেশের প্রধান প্রধান পত্রিকাগুলোর সাথে জড়িত এবং দৈনিক জনকন্ঠের নির্বাহী সম্পাদক হিসাবে কর্মরত আছেন।
বর্তমানে তিনি দৈনিক জনকন্ঠে নির্বাহী সম্পাদক হিসাবে কর্মরত আছেন।
সাংবাদিকতায় বিশেষ অবদানের জন্য তিনি ২০১৭ সালে একুশে পদক লাভ করেন।
আরব আলী

আরব আলী (জন্ম: অজানা - মৃত্যু: ১৯৯৫) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
আরব আলীর জন্ম সিলেট জেলার লতিফপুর গ্রামে। তার বাবার নাম মাহমুদ আলী এবং মায়ের নাম হারিছা বিবি। তার স্ত্রীর নাম বদরুননেছা। তাঁদের দুই ছেলে। 
১৯৭১ সালে যশোর ইপিআর সেক্টর হেডকোয়ার্টারের অধীনে সীমান্ত বিওপিতে কর্মরত ছিলেন আরব আলী। মুক্তিযুদ্ধ শুরু হলে তিনি যুদ্ধে যোগ দেন। তিনি প্রতিরোধ যুদ্ধে আহত হন। ভারতে চিকিৎসা নিয়ে সুস্থ হয়ে যুদ্ধ করেন ৮ নম্বর সেক্টরের বয়রা সাব-সেক্টর এলাকায়। গোয়ালহাটি, ছুটিপুর, বর্নি, গঙ্গাধরপুরসহ আরও কয়েক স্থানে সাহস ও বীরত্বের সঙ্গে যুদ্ধ করেন।
যশোর জেলার ঝিকরগাছা উপজেলার গঙ্গানন্দপুর ইউনিয়নের অন্তর্গত কাশিপুরে ১৯৭১ সালের ২৭ বা ২৮ জুনের ঘটনা। শতাধিক পাকিস্তানি সেনা লরি ও জিপ গাড়ি করে সেখানে টহলে আসে। সেতুর পূর্ব প্রান্তে দূরে এক স্থানে গাড়ি রেখে হেঁটে সেতু অতিক্রম করে তারা ছড়িয়ে পড়ে বিভিন্ন দিকে। আরব আলীরা যেখানে অ্যামবুশ করেছিলেন, সেখান দিয়ে যাচ্ছিল একদল পাকিস্তানি সেনা। সেনাদের দল তাঁদের অ্যামবুশের ভেতর আসা মাত্র গুলি শুরু করেন। এতে নিহত হয় চার-পাঁচজন। যুদ্ধের পর তারা আত্মগোপন করা পাকিস্তানিদের খুঁজতে বের হন। আরব আলী ও তার সহযোদ্ধা মোস্তফা কামাল (বীর প্রতীক) একটি পাটখেতের পাশ দিয়ে যাওয়ার সময় দেখেন, এক স্থানে গাছের নিচে ছয়জন পাকিস্তানি সেনা। সেনারা তাঁদের উপস্থিতি টের পায়নি। সঙ্গে সঙ্গে গর্জে ওঠে তার ও সহযোদ্ধার অস্ত্র। নিহত হলো তিন পাকিস্তানি সেনা। তিনজন পালিয়ে গেল। আরব আলীরা তাদের খুঁজতে থাকেন। সেখানে কাছেই ছিল একটি পাকা বাড়ি। চারদিকে অনেক উঁচু দেয়াল। আরব আলী ও মোস্তফা কামালের সন্দেহ হলো, পাকিস্তানিরা ওই বাড়িতে লুকিয়ে থাকতে পারে। একটু পর ওই বাড়ির ভেতর হইচই। কিন্তু তারা দেয়াল টপকাতে পারছিলেন না। তখন আরব আলী উপুড় হয়ে বসলেন আর মোস্তফা কামাল তার পিঠের ওপর উঠে দেখেন ভেতরে পাকিস্তানি সেনা। তারা ওই বাড়িতে থাকা কয়েকজনকে জিম্মি করেছে। পরে তারা ওই পাকিস্তানি সেনাদের গুলি করেন। এর মধ্যে একজন ছিল লেফটেন্যান্ট। তার গায়ে গুলি লাগেনি। সে মরার মতো ভান করে পড়ে ছিল। আরব আলীর সহযোদ্ধা মোস্তফা কামাল তার কাছে যাওয়ামাত্র সে তাকে জাপটে ধরে। শুরু হয় দুজনের মধ্যে হাতাহাতি। এ সময় আরব আলী ছিলেন বাইরে। একটু পর তিনি গিয়ে দেখতে পান দুজনের হাতাহাতি। তিনি গুলিও করতে পারছেন না। কারণ, তাতে সহযোদ্ধার গায়ে গুলি লাগতে পারে। শেষ পর্যন্ত অবশ্য ওই পাকিস্তানি লেফটেন্যান্টকে তিনি গুলি করতে সক্ষম হন। সেদিন মুক্তিযোদ্ধাদের হাতে অসংখ্য পাকিস্তানি সেনা নিহত হয়।
এর আগে আরব আলীসহ তার অধিনায়ক খবর পেলেন একদল পাকিস্তানি সেনা কাশিপুরে আসছে। কাশিপুর তাঁদের আওতার মধ্যে। অধিনায়ক বললেন পাকিস্তানি সেনাদের অ্যামবুশ করতে। মুক্তিযোদ্ধারা তৈরিই ছিলেন। তারা বেশির ভাগ ইপিআরের। কয়েকটি দলে বিভক্ত ছিলেন তারা। একটি দলের নেতৃত্বে আরব আলী। সীমান্তসংলগ্ন ক্যাম্প থেকে তারা দ্রুত রওনা হলেন কাশিপুরে। সেখানে আছে একটি সেতু। আরব আলী তার দল নিয়ে অবস্থান নিলেন ওই সেতুর পশ্চিম প্রান্তে। একটু পর সেতুর পূর্ব প্রান্তে হাজির হলো একদল পাকিস্তানি সেনা। তারা সেতু অতিক্রম করে নিশ্চিন্তে হেঁটে যেতে থাকে পশ্চিম দিকে। কল্পনাও করেনি মুক্তিযোদ্ধাদের উপস্থিতি। গুলির আওতায় আসামাত্র গর্জে উঠল আরব আলীর দলের সবার অস্ত্র। নিমেষে হতাহত হলো বেশ কজন পাকিস্তানি সেনা। আকস্মিক আক্রমণে হকচকিত ও ভীতসন্ত্রস্ত পাকিস্তানিরা যে যেভাবে পারল, পজিশন নিয়ে শুরু করল পাল্টা আক্রমণ। যুদ্ধ চলল অনেকক্ষণ। তারপর রণে ভঙ্গ দিয়ে পাকিস্তানিরা পালিয়ে গেল। যারা পালাতে পারল না, তারা আশপাশের বিভিন্ন স্থানে আত্মগোপন করল।
হায়দার (চলচ্চিত্র) গৃহীত পুরস্কার ও মনোনয়ন তালিকা

হায়দার বিশাল ভারদ্বাজ পরিচালিত ২০১৪ সালের ভারতীয় অপরাধধর্মী নাট্য চলচ্চিত্র। ছবিটি উইলিয়াম শেকসপিয়র রচিত "হ্যামলেট" নাটকের আধুনিক সংস্করণ এবং বাসরাত পীরের স্মৃতিকথা "কারফিউড নাইট" অবলম্বনে নির্মিত। ছবির চিত্রনাট্য ও সংলাপ রচনা করেছেন বিশাল ভারদ্বাজ ও বাসরাত পীর। ছবিতে নাম ভূমিকায় অভিনয় করেছেন শাহিদ কপুর এবং অন্যান্য চরিত্রে অভিনয় করেছেন তাবু, শ্রদ্ধা কাপুর, কে কে মেনন, ও নরেন্দ্র ঝা।
হায়দার "মকবুল" (২০০৩) ও "ওমকারা" (২০০৬) চলচ্চিত্রের পরে ভারদ্বাজের শেকসপিয়রীয় নাটক অবলম্বনে নির্মিত তৃতীয় চলচ্চিত্র। ছবিটি ১৯তম বুশান আন্তর্জাতিক চলচ্চিত্র উৎসবে প্রদর্শিত হয় এবং পরে ২০১৪ সালের ২ অক্টোবর বিশ্বব্যাপী মুক্তি পায়। এছাড়া ছবিটি ২০১৫ সালের ২০ মার্চ লন্ডনে ১৯তম এশীয় চলচ্চিত্র উৎসবে প্রদর্শিত হয়।
ছবিটি পরিচালনা, কে কে মেনন, তাবু, শাহিদ কপুরের অভিনয়, চিত্রনাট্য, চলচ্চিত্রের আবহ সঙ্গীত, সম্পাদনার জন্য প্রশংসিত হয়। আবার বিতর্কিত গল্পের জন্য সমালোচিতও হয়। হায়দার প্রথম ভারতীয় চলচ্চিত্র হিসেবে রোম চলচ্চিত্র উৎসবে পিপলস চয়েজ পুরস্কার লাভ করে; এবং ৬২তম জাতীয় চলচ্চিত্র পুরস্কারে পাঁচটি বিভাগে; ৬০তম ফিল্মফেয়ার পুরস্কারে নয়টি বিভাগে মনোনয়নের মধ্যে পাঁচটি বিভাগে; ১৬তম আইফা পুরস্কারে চৌদ্দটি বিভাগে মনোনয়নের মধ্যে নয়টি বিভাগে পুরস্কার লাভ করে।
কোরাল হেরেরা

কোরাল হেরেরা গোমেজ (; জন্ম: ১৯৭৭) মাদ্রিদে জন্মগ্রহণকারী প্রথিতযশা স্পেনের নারীবাদী প্রমিলা লেখক ও কোস্টারিকায় তথ্য বিনিময়কারী। তিনি আবেগঘন ভালোবাসার প্রাচীন কাহিনীর ব্যাপক সমালোচনা করে পরিচিত হয়ে আছেন। এছাড়াও তিনি বিচিত্র বিষয়ে অংশগ্রহণ করেছেন।
কোরাল হেরেরা মাদ্রিদের তৃতীয় কার্লোস বিশ্ববিদ্যালয় থেকে মানবিক ও শব্দ-দৃশ্যমান যোগাযোগে ডিগ্রী লাভ করেন। একই বিশ্ববিদ্যালয় থেকে মানবিক ও যোগাযোগ বিষয়ে ডক্টরেট ডিগ্রী গ্রহণ করেন। তার অভিসন্দর্ভের বিষয় ছিল পাশ্চাত্যে আবেগঘন ভালোবাসা এবং পুঁজিবাদ, পিতৃতন্ত্র ও গণতন্ত্র। ডক্টরেট ডিগ্রী লাভের পর এবং স্পেনে আর্থিক মন্দার কারণে প্যারিসের পর কোস্টারিকায় আবাস গড়েন। বিভিন্ন গণমাধ্যমে বিশেষ করে পিকারা সাময়িকী, এল পাইস, এলদিয়ারিও.ইস বা এল সিয়াদাদানোয় প্রবন্ধ প্রকাশ করেন এবং এস লা তুর্কা অনুষ্ঠান নির্মাণে সহযোগিতা করেন।
তার সাহিত্যকর্মের প্রধান দিক হচ্ছে আবেগঘন ভালোবাসার সমালোচনা করা ও বৈচিত্রপূর্ণ দৃষ্টিভঙ্গীতে মূল্যায়ন করা। তিনি যুক্তি দেখান যে, আবেগত্ব পিতৃতন্ত্রের ফসল এবং লিঙ্গ অসমতায়ণে বিভাজন ও সম্পর্কযুক্ত অবকাঠামো নির্মাণে গুরুত্বপূর্ণ ভূমিকা পালন করছে। তার কাজে দেখা যায় যে, ঐতিহ্যগত একটির তুলনায় বিভিন্ন পন্থা অবলম্বনে ভালোবাসাকে বোঝা যায় ও অভিজ্ঞতা সমৃদ্ধ হয়।
ওল্ড মঙ্ক

ওল্ড মঙ্ক (ইংরেজি: Old Monk) একটি ভারতীয় রাম জাতীয় মদ। এটি ১৯৫৪ সালের ১৯ ডিসেম্বর থেকে প্রথম প্রস্তুত করা হয়ে থাকে। এই মদ্য ভারতের প্রথম প্রস্তুত রাম। এটি ভ্যানিলা গন্ধযুক্ত এবং ৪২.৮% এলকোহল মিশ্রিত থাকে। কোনো বিজ্ঞাপন ছাড়া মানুষের মুখে মুখে এবং ক্রেতার বিশ্বস্ততায় ওল্ড মঙ্ক বিখ্যাত হয়েছিল। দীর্ঘদিন ধরে ভারতের রামের বাজারে এই পানীয়টি প্রথম স্থান অধিকার করে রাখে। ২০১৩ সালে যদিও সর্বাধিক বিক্রিত রামের জায়গা অর্জন করে নেয় ম্যাকডাওয়েল নাম্বার ওয়ান নামে আরেকটি রাম প্রস্তুতকারী কোম্পানী। বিভিন্ন আকার ও পরিমানে ওল্ড মঙ্ক বাজারজাত করা হয়। আন্তর্জাতিক বাজারেও এই রামের বিরাট চাহিদা আছে। ১৯৮২ সালের 'মন্ডে ওয়ার্ল্ড সিলেকশনে' এই কোম্পানি স্বর্ণপদক প্রাপ্ত হয়।
১৮৫৫ সালে হিমাচল প্রদেশের কাসাউলিতে মদের একটি কারখানা স্থাপিত হয়। ব্রিটিশ সেনাবাহিনী ও অফিসারদের জন্যে এলকোহল জাতীয় সস্তা পানীয়ের চাহিদা থেকে এই মদ কারখানা প্রস্তুত করেন এডোয়ার্ড আব্রাহাম ডায়ার। (জালিয়ানওয়ালাবাগ হত্যাকাণ্ড ঘটিয়ে কুখ্যাত জেনারেল ডায়ারের পিতা) প্রথমে এখানে বিয়ার প্রস্তুত হতো। এটি ভারত তথা এশিয়ার প্রথম বিয়ার ফ্যাক্টরি। আব্রাহাম ডায়ার ভারতে একাধিক জায়গায় মদের কারখানা গড়ে তোলেন। কাসাউলির কারখানা শিমলার নিকট সোলানে স্থানান্তর হয়। ১৮৮৭ সালে এইচ জি ম্যাকিন এটি কিনে নেন আব্রাহাম ডায়ারের কাছ থেকে। মদ কোম্পানির নতুন নাম হয় মোহন ম্যাকিন প্রাইভেট লিমিটেড, যা ১৯৬০ সাল থেকে ভারতে ওল্ড মঙ্ক রাম প্রস্তুত করতে থাকে।
ওল্ড মঙ্ক থ্রি এক্স (সাত বছর) রাম পানীয়টি সর্বাধিক জনপ্রিয় রাম। এছাড়া আরো ছয় রকম রাম ওল্ড মঙ্ক প্রস্তুত করে থাকে সেগুলি হল:
ওল্ড মঙ্ক রাম খুচরো ব্যবসায়ীর মাধ্যমে সারা পৃথিবী তে বিভিন্ন দেশে বিক্রি হয়। রাশিয়া, ইংল্যান্ড, আমেরিকা, জাপান, সংযুক্ত আরব আমিরশাহি, নিউজিল্যান্ড, কানাডা, কেনিয়া, জাম্বিয়া, ক্যামেরুন, সিঙাপুর, মালয়েশিয়া ইত্যাদি দেশে ওল্ড মঙ্কের বাজার আছে।
জুলহাস উদ্দিন আহমেদ

ওস্তাদ জুলহাস উদ্দিন আহমেদ (জন্ম ১০ নভেম্বর ১৯৩৩) হলেন বাংলাদেশের একজন প্রখ্যাত নজরুল সঙ্গীত সাধক ও সঙ্গীত শিক্ষক। সঙ্গীতে বিশেষ অবদানের জন্য তিনি ২০১৭ সালে একুশে পদক লাভ করেন।
জুলহাসউদ্দীন আহমেদ ১৯৩৩ সালের ১০ নভেম্বর মুন্সীগঞ্জ জেলার শ্রীনগর উপজেলার বাড়ৈখালী গ্রামে জন্মগ্রহণ করেন। তার পিতার নাম ইয়ার আলী বেপারি ও মাতার নাম হাসনা বেগম। এই দম্পতির ৫ ছেলে ও ৪ মেয়ের মধ্যে জুলহাসউদ্দীন সর্বকনিষ্ঠ।
আড়াই বছর বয়সে গুটি বসন্তে আক্রান্ত হওয়ার কারণে জুলহাসউদ্দীন চিরতরে দৃষ্টি শক্তি হারিয়ে ফেলেন। তার পিতা-মাতা দুজনেই সঙ্গীত করতেন। এছাড়া তার নানা দেওয়ান আব্দুল কাদের অনেক দেহতত্বমূলক গান রচনা করেন এবং তাতে নিজেই সুর করেছেন। শৈশব থেকেই পারিবারিকভাবে সঙ্গীতের আবহে বেড়ে ওঠেন তিনি। ১৯৪০ সালে ৭ বছর বয়সে নিজ জেলায় সঙ্গীত প্রতিযোগিতায় অংশগ্রহণ করে প্রথম স্থান অধিকার করে পদক লাভ করেন।
১৯৪৯ সালে সঙ্গীতে প্রশিক্ষণ নিতে জুলহাসউদ্দীনের বড় ভাই ফরহাদ হোসেন তাকে কলকাতাতে প্রেরণ করেন। সেখানে তিনি প্রথমে শাস্ত্রীয় সঙ্গীতশিল্পী চিন্ময় লাহিড়ীর কাছে ও পরবর্তীতে তারাপদ চক্রবর্তীর কাছে উচ্চাঙ্গসঙ্গীতে ৫ বছর প্রশিক্ষণ গ্রহণ করেন। কলকাতার বেলে ঘাটায় নারায়ণ মুখোপাধ্যায় নামে এক বন্ধুর বাড়িতে থেকে একই সময়ে তিনি সঙ্গীতের টিউশনি করা শুরু করেন। ১৯৫৫ সালে তিনি পুনরায় তৎকালীন পূর্ব পাকিস্তান (বর্তমান বাংলাদেশ) চলে আসেন। দেশে আসার পর রাজশাহীতে এক সঙ্গীত প্রতিযোগিতায় তিনি প্রথম স্থান অধিকার করেন ও স্বর্ণপদকসহ ‘সুর সাগর’ উপাধি লাভ করেন।
১৯৫৬ সালে তিনি পুনরায় কলকাতা গমন করেন এবং সেখানে আমির খাঁ, পণ্ডিত ওমকারনাথ ঠাকুর, নিসার হোসেন খাঁ ও বড়ে গুলাম আলী খানর সানিধ্য লাভ করেন। ১৯৬১ সাল থেকে ১৯৭৫ সাল পর্যন্ত তিনি বেতারে নিয়মিত নজরুল ও আধুনিক গান পরিবেশন করেছেন। এছাড়া বাংলাদেশ স্বাধীনতা লাভের পর থেকে ১৯৭৫ সাল পর্যন্ত তিনি বাংলাদেশ টেলিভিশনে নজরুলসঙ্গীতের অনুষ্ঠান পরিচালনার দায়িত্ব পালন করেছেন। ১৯৭৫ সালে তার কণ্ঠস্বর নষ্ট হয়ে যায়।
জুলহাসউদ্দীন আহমেদ ব্যক্তিগত জীবনে বিয়ে করেননি। তারা দাদার নাম মো. মনসুর উদ্দিন ও দাদির নাম আমেনা বেগম। তার বড় ভাই ফরহাদ হোসেন কুড়িগ্রাম জেলার এক সময়কার এসডিও ছিলেন।
নর্মদা আক্কা

নর্মদা আক্কা (ইংরেজি: Narmada Akka) একজন ভারতীয় মাওবাদী নেত্রী ও ভারতের কমিউনিস্ট পার্টি (মাওবাদী) দলের কেন্দ্রীয় কমিটির সদস্য ছিলেন। তিনি মাওবাদীদের প্রধান মহিলা নেত্রীদের অন্যতম ছিলেন।
১৮ বছর বয়েসে নর্মদা আক্কা কলেজ ত্যাগ করে মাওবাদী রাজনীতিতে যোগদান করেন। তার পিতা ছিলেন সাম্যবাদী চিন্তাধারার ব্যক্তি। পিতার বামপন্থী রাজনীতি তাকে প্রভাবিত করে। দীর্ঘ ত্রিশ বছর নর্মদা জঙ্গলে আত্মগোপন করে গেরিলা যুদ্ধ করেছেন। সাংবাদিক, লেখক রাহুল পন্ডিতা ও ফরাসী সাংবাদিক ভেনেসা'কে তিনি দণ্ডকারণ্যে দেওয়া একটি সাক্ষাতকারে জানান পিতার সাম্যবাদী মনোভাব তাকে বিপ্লবী বামপন্থী রাজনীতিতে উদ্বুদ্ধ করেছিল। মাওবাদী দলে যোগ দেওয়ার পর তিনি দক্ষিণ গড়ছিরৌলি অঞ্চলে ডিভিশনাল সম্পাদক হন। দলের নারী বাহিনী ও মহিলা সংক্রান্ত মতাদর্শিক সিদ্ধান্ত নেওয়ার ভার ছিল তার ওপর। অনুরাধা গান্ধীর পর তিনিই ছিলেন দ্বিতীয় মহিলা যিনি ভারতের কমিউনিস্ট পার্টি (মাওবাদী) দলের কেন্দ্রীয় কমিটিতে নির্বাচিত হয়েছিলেন। লেখিকা অরুন্ধতী রায়ের মতে দন্ডকারণ্যের ক্রান্তিকারী আদিবাসী মহিলা সংগঠন যেটি মাওবাদ অনুসৃত বৃহত্তম মহিলা সংগঠন তার প্রধান নেত্রী ছিলেন নর্মদা আক্কা। এই সংগঠনের সদস্য সংখ্যা ৯০০০০। তার বিরুদ্ধে মহারাষ্ট্র রাজ্যে ৫৩ টি ফৌজদারি মামলা বলবৎ ছিল।
নর্মদা আক্কা বিবাহ করেছিলেন সুধাকর ওরফে কিরন কে। সুধাকর ভারতের কমিউনিস্ট পার্টি (মাওবাদী) দলের তাত্ত্বিক নেতা ও প্রকাশনা বিভাগের সাথে যুক্ত। তিনি পার্টির পলিটব্যুরো সদস্যও বটে।
নর্মদা আক্কা রাজ্য পুলিশ বাহিনীর সাথে সংঘর্ষে মারা যান ২০২২ সালের ৯ এপ্রিল। যদিও ২০১২ সালে তার মৃত্যুর খবর প্রচারিত হয়েছিল। দক্ষিণ গড়ছিরৌলি এলাকায় অবুঝমাড় ও ছত্তীসগঢ় সীমান্তের হিকার গ্রামে এই সংঘর্ষ হয়। এই ঘটনার পরে গড়ছিরৌলি পুলিশ প্রধান সুভেজ হক জানান সংঘর্ষে মহিলা মাওবাদীদের মৃত্যু ঘটে ও যুদ্ধের পরেই মৃতদেহগুলি মাওবাদী গেরিলারা নিয়ে পালিয়ে যায়। হিন্দুস্তান টাইমস পত্রিকার সংবাদ অনুযায়ী তার বয়েস হয়েছিল ৪৬ অপরদিকে দ্য হিন্দু পত্রিকায় তার বয়েস মৃত্যুকালে ৫৭ বলে উল্লেখ করা হয়। যদিও সাংবাদিক রাহুল পন্ডিতার মতে সাক্ষাতকারের সময় তার বয়েস ছিল ৪৮। পুলিশের সূত্র হতে জানা যায় ছত্তিসগড় রাজ্যের কাঁকেড় জেলায় মারওয়াড়া গ্রামে গোপনে তার মরদেহ সমাধিস্থ করা হয়েছিল। এই সময় মাওবাদীরা সংবাদমাধ্যমকে প্রবেশ করতে দেয়নি।
মুন্না মাইকেল

মুন্না মাইকেল হচ্ছে ২০১৭ সালে মুক্তিপ্রাপ্ত ভারতীয় চলচ্চিত্র। এটি পরিচালনা করেছেন সাব্বির খান এবং প্রযোজনা করেছে ভিকি রজনী ও ইরোস ইন্টারন্যাশনাল। এই চলচ্চিত্রের মুখ্য চরিত্রে টাইগার শ্রফের পাশাপাশি নওয়াজুদ্দীন সিদ্দিকী এবং নিধি আগারওয়াল অভিনয় করেছেন। হিরোপন্তি এবং বাঘির পর, এই চলচ্চিত্রের মাধ্যমে টাইগার এবং সাব্বির তৃতীয়বারের মতো পর্দায় একসাথে উপস্থিত হয়েছিলেন। একই সাথে এই চলচ্চিত্রের মাধ্যমে নিধি আগারওয়াল বলিউডে অভিষেক করেছেন।
এই চলচ্চিত্রের কাহিনী রাস্তায় থাকা মুন্না (টাইগার শ্রফ) নামে এক যুবককে নিয়ে, যে ছোটবেলা থেকেই মাইকেল জ্যাকসনের খুব বড় ভক্ত। এই চলচ্চিত্রে মহীন্দ্র ফৌজি (নওয়াজুদ্দীন সিদ্দিকী) নামে এক গুণ্ডা-ও রয়েছে।
এই চলচ্চিত্রের সঙ্গীত দিয়েছেন মীত ভ্রাতৃদ্বয়, তানিশক বাগচী, কোমাইল শায়ন, প্রানায়, ভিশাল মিশ্র, জাভেদ-মহসিন এবং গৌরব-রশিন, অন্যদিকে ব্যাকগ্রাউন্ড সঙ্গীত দিয়েছেন সঙ্গীত শিরদকার। এই চলচ্চিত্রের গানগুলো লিখেছেন কুমার, দানিশ সাব্রি, কোমাইল-প্রানায়, তানিশক-ভায়ু এবং সাব্বির খান।